ઘણી વખત તો આપણે આપણા પોતાના નજીકના સ્વજન સમજીને કોઇ અનિવાર્ય સંજોગોને લીધે સત્તત ફોન કરતા રહીએ તો ફોન ઉપર ન આવે અને જો મોબાઇલ પર સંપર્ક કરવાની કોશીશ કરીએ તો આપણો નંબર જોઇને ફોન કટ કરી નાંખે. તેમના માટે દસ જગ્યાએ સંદેશા આપ્યા હોય તો પણ ક્યારેય સામેથી એ સંદેશાનો જવાબ આપવા કે ‘તમે શેના માટે ફોન કર્યો હતો?’ જેવું પૂછવાની તસ્દી પણ ન લે. ક્યારેક અચાનક રૂબરૂ કે ફોન ઉપર સંપર્ક થઇ જાય તો વળી કહેશે, ‘હું કામમા એટલો વ્યસ્ત હોઉં છું કે મને તમને ફોન કરવાનો તો શું, શ્વાસ લેવાનો પણ સમય નથી મળતો.’ ઘણી વાર તો આપણે સામેથી વાત ઉચ્ચારીએ તો વળી ન્યાયાલયના ન્યાયાધીશની જેમ તારીખ આપી દે અથવા ફોન કરવાનું કહીદે. છેવટે કંટાળીને માણસ આવા લોકોનો સંપર્ક કરવાનું જ છોડી દે. જો કે આવા અનુભવો આપણને ખૂબ ભણેલા, સમૃધ્ધ કુટુંબોમાં વધુ જોવા મળશે, કે જેઓ બહુ ‘બિઝિ’ હોવાનો કે સમય નહીં હોવનો દાવો કર્યા કરતા હોય છે.